《山居》
明代·陈洪绶

小乱入城好，大乱入山便。在昔用斯语，于今则不然。

盗贼满山时，岂能此独全。父老为我言，此地久安眠。

万山拥其后，千山护其前。灌木万余株，清流绕其边。

曲径十余里，危石悬其巅。不惟山水好，而又有山田。

不惟山田好，又有美竹焉。有麻果如丝，有栗果如拳。

有梅匝茅屋，有兰可成阡。相见皆古人，不分愚与贤。

亦少衣冠人，岂复肯守钱。其风不凋薄，或可免颠连。

吾将携妇子，酿酒乐尧天。诸子渐长大，课读兼课佃。

斫竹学织帘，读书功不捐。无米拾橡栗，聊以续炊烟。

探奇既有梅，采药将学仙。佩此王者香，一抚《猗兰》篇。

作者简介：陈洪绶（1599～1652），明末清初著名书画家、诗人。字章侯，幼名莲子，一名胥岸，号老莲，别号小净名，晚号老迟、悔迟。汉族，浙江绍兴府诸暨县枫桥陈家村（今浙江省绍兴市诸暨市枫桥镇陈家村）人。年少师事刘宗周，补生员，后乡试不中，崇祯年间召入内廷供奉。明亡入云门寺为僧，后还俗，以卖画为生，死因说法不一。陈洪绶去世后，其画艺画技为后学所师承，堪称一代宗师，名作《九歌图》（含《屈子行吟图》）、《<西厢记>插图》、《水浒叶子》、《博古叶子》等版刻传世，工诗善书，有《宝纶堂集》。